Дзяржаўная ўстанова адукацыі

“Сярэдняя школа № 2 г. Жлобіна”

**Філасофская лірыка. М. Танк “Шчасце”**

(урок беларускай літаратуры ў 8 класе)

Настаўнік Рабок І. І.

г. Жлобін, 2017

Урок беларускай літаратуры ў 8 класе.

Настаўнік беларускай мовы і літаратуры Рабок І. І.

Дата правядзення: 20.10.2017

**Тэма: Філасофская лірыка. М.Танк “Шчасце”**

**Мэта ўрока:** стварыць умовы для разумення вучнямі глыбіні філасофскай лірыкі, вызначэння ідэйнай накіраванасці верша Максіма Танка “Шчасце”, асэнсавання сутнасці паняццяў “шчасце” і “шчаслівы чалавек”; даць вучням магчымасць супаставіць сваё ўяўленне пра шчасце з уяўленнямі вядомых паэтаў, філосафаў свету; удасканальваць навыкі аналізу паэтычнага твора; спрыяць абуджэнню ў васьмікласнікаў цікавасці да асноўных пытанняў чалавечага быцця, жадання імкнуцца да сапраўдных каштоўнасцей.

**Эпіграф:**

 Сцяжынак многа і дарог,

 Як выбраць тую, што вядзе да шчасця?

 Анатоль Балуценка.

**Ход урока**

**1. Уступнае слова настаўніка.**

Настаўнік чытае верш Уладзіміра Папковіча “Шчасце”

А шчасце ж простае зусім, -

Збіраем тое, што пасеем.

Яго даруе Бог усім,

Мы толькі браць яго не ўмеем.

Калі на вуліцу са сцен

Свайго жытла выходзіш зранку,

Скажы суседу:”Добры дзень!”

І дворніку з мятлой на ганку.

Пачуеш ветлівы адказ,

І чалавек табе ўсміхнецца,

І шчасце ўжо нейкі час

З табою разам застанецца.

Зірнеш на неба, і яно

Святлом заззяе асаблівым,

І ты адчуеш, што даўно

Ужо не быў такім шчаслівым.

**2. Паведамленне тэмы і мэты ўрока.**

 Сёння ў нас незвычайны ўрок. І не толькі таму, што ў класе прысутнічае шмат гасцей. Тэма яго вельмі своеасаблівая. У нас не проста ўрок літаратуры, у нас урок жыцця. Спадзяюся, што імя паэта Максіма Танка вам знаёма, бо мы вывучалі яго некаторыя творы: чыталі ўрывак з паэмы “Нарач” “Ля вогнішч начлежных”, верш “Дрэвы паміраюць”. Зараз мы зноў дакранёмся да яго паэзіі. На гэты раз пазнаёмімся з вершам “Шчасце”. Так гучыць тэма нашага ўрока-роздуму. Самае частае і добрае пажаданне, з якім чалавек звяртаецца да чалавека, - пажаданне шчасця. А ці задумваліся вы, што такое шчасце? Таму сёння на ўроку прапаную паразважаць над тым, што такое шчасце і якога чалавека можна назваць шчаслівым? А таксама вызначыць, які сэнс уклаў у слова “шчасце” М.Танк і супаставіць сваё ўяўленне пра шчасце з уяўленнямі вядомых паэтаў, філосафаў свету.

**3. Прэзентацыя дамашняга задання .**

 Сёння нельга не ўспомніць, што зусім нядаўна, 17 верасня, адзначаўся 105-гадовы юбілей паэта Максіма Танка. Паслухаем невялікае паведамленне вучня “Пясняр з нарачанскага краю” .

Калісьці Гётэ пісаў, што паэта можна зразумець толькі тады, калі пабачыш яго родны край. Гэтыя словы набываюць асаблівы сэнс у дачыненні да паэзіі Максіма Танка. Вытокі жыцця і паэзіі Максіма Танка – вёска Пількаўшчына Мядзельскага раёна, нарачанскі край. Тут нарадзіўся будучы паэт 17 верасня 1912 г. Максім Танк – псеўданім Яўгена Іванавіча Скурко. Падчас Першай сусветнай вайны сям’я Скурко падалася ў бежанства. Да 1922 г. будучы паэт жыў у Маскве. Вярнуўшыся на Радзіму, апынуўся ў Польшчы, паколькі яго родныя мясціны знаходзіліся ў складзе Заходняй Беларусі. Малады Яўген Скурко вучыўся ў чатырох гімназіях, аднак ніводнай з іх не закончыў па прычыне рэвалюцыйнай дзейнасці. Ён быў актыўным удзельнікам народна-вызваленчага руху ў Заходняй Беларусі.

Максім Танк пазнаёміўся спачатку з рускай і польскай літаратурамі. Беларуская кніга ўпершыню трапіла ў яго рукі толькі ў 1925 г. Гэта быў беларускі каляндар, у якім увагу паэта прыцягнулі радкі Янкі Купалы.

Першы зборнік паэта “На этапах” польскія ўлады арыштавалі і знішчылі амаль увесь тыраж. Уратавалі толькі некалькі яе экзэмпляраў. Але паэт прадаўжаў пісаць. Адсюль, з Пількаўшчыны, паляцела яго песня ў вырай, загучала над нарачанскімі прасторамі і наднямонскімі лясамі, будзячы ў сэрцы сілу і мужнасць у барацьбе, надзею і веру ў вялікія перамены, пачуццё любві да роднага краю і матчынага слова…

Адказ на пытанне “Што такое шчасце?” людзі не пераставалі шукаць ніколі. Яшчэ некалі беларусы верылі, што той, хто знойдзе купальскую папараць-кветку, усё жыццё будзе шчаслівы. Дома вы павінны былі правесці пэўную даследчую работу па дадзенай праблеме.

*Выступленне вучня-лексіколага.*

*Для работы сёння на ўроку трэба высветліць, што абазначаюць словы “шчасце” і “шчаслівы”.*

 **З “Тлумачальнага слоўніка беларускай мовы”**

**Шчасце –** 1. Стан поўнай задаволенасці жыццём; пачуццё найвялікшай

 радасці і задавальнення.

 2. Удача, поспех у чым-небудзь. Шчаслівы выпадак.

 3. Лёс, доля.

**Шчаслівы –** 1. Поўны шчасця; такі, якому спадарожнічае поспех, удача.

 2. Такі, які прыносіць шчасце, удачу.

 Гэта думка навукоўцаў. А што пра гэта думаюць звычайныя людзі. Група вучняў-журналістаў узяла інтэрв’ю ў сваіх сяброў, настаўнікаў, бацькоў і проста знаёмых і прапанавала два пытанні: “Як вы разумееце, што такое шчасце?” і “Якога чалавека можна назваць шчаслівым?” І вось якія адказы атрымалі нашы журналісты**.**

Я прасіла вас знайсці вершы беларускіх аўтараў пра шчасце. Калі ласка, хто жадае выступіць? (*Вучань чытае верш на памяць)*

Анатолій Балуценка *“* Сапраўднае шчасце*”*

Сапраўднае шчасце. Якое яно?

Сказаць вельмi цяжка, якое:

Калi яшчэ п'еш маладое вiно

Або як смакуеш старое?

Хто бачыў яго, сустракаўся хто з iм?

А мо хто не бачыў нiколi?

Нярэдка ад шчасця свайго мы бяжым,

Бо лiчым: яго не даволi.

Цi трэба яго толькi поруч шукаць,

Хаця здалёк лепшым здаецца?

Калi шчасце штучна сабе выбiраць,

Лёс горка заўжды пасмяецца.

Яго за марамi, лясамi няма,

Надзею такую хоць маем,

Але спадзявацца на ўдачу дарма,

Не там сваё шчасце шукаем.

Хоць нават за шчасцем праз сiлу бяжы

Цi нават звяртайся да неба,

Не будзе яго. Месца шчасцю ў душы,

Самому ствараць яго трэба*.*

**4. Праца над тэкстам. Філасафічнасць твора.**

 **1.Праца з тлумачальным слоўнікам.** Высвятленне значэння слова “філасофія”.

Зварот да эпіграфа.

На ўроку  паспрабуем вызначыць сутнасць чалавечага шчасця як філасофскага паняцця. Філасофская лірыка – гэта вершы-роздумы аб асновах чалавечага быцця. Аб тых вечных ісцінах, якія хвалявалі чалавецтва заўсёды і хвалююць сёння кожнага. Сэнс жыцця, прызначэнне чалавека на зямлі, яго шчасце, ідэалы, да якіх трэба імкнуцца, – тыя асноўныя пытанні, над якімі разважаюць паэты, настойліва шукаючы адказ. Не выключэнне і Максім    Танк – паэт філасофскага складу мыслення. У яго паэзіі з’явы, падзеі, факты, жыццё чалавека і прыроды ацэньваюцца ў святле так званых вечных праблем жыцця і смерці, узаемаадносін чалавека з грамадствам і прыродай. Паэт мысліць вельмі арыгінальна. І ў гэтым мы сёння ўпэўнімся.

**Філасофская лірыка ( картка- дапаможнік)**

|  |  |  |  |
| --- | --- | --- | --- |
| Формы | Тэмы | Асноўныя ўласцівасці будовы і гучання | Мастацкія сродкі |
| лірычны маналогверш-роздум | сэнс жыцця,прызначэнне чалавека на зямлі,пошукі шчасця, ідэала | строгая форма лірычнага маналога,чаргаванне інтанацыі пытання і адказу,спакойнае, запаволенае гучанне | эпітэты,метафары,параўнанні,рытарычныя пытанні,рэфрэн,антытэза |

А цяпер уважліва паслухайце верш М.Танка “Шчасце”. (*Настаўнік чытае верш на памяць)*

* З чаго, на думку паэта, складаецца шчасце?

Як вы думаеце, што сімвалізуюць сабой вобразы, названыя ў вершы?

**Вобразы-сімвалы ў вершы**

**Максіма Танка “Шчасце”**

**Хлеб і соль** – сімвал жыцця, дабрабыту, гасціннасці.

**Пот** – сімвал сумленнай працы.

**Дарожны пыл** – сімвал руху, пошуку, незаспакоенасці чалавека.

**Родны небасхіл** – сімвал Радзімы.

**Дружба** – тое, што дапамагае быць моцным, упэўненым.

**Песня** – тое, што робіць жыццё вясёлым, грэе сэрца, захапляе хараством.

**Кампазіцыйная будова твора.**

- Давайце паспрабуем вызначыць кампазіцыйныя часткі твора.

|  |  |  |
| --- | --- | --- |
| *Часткі твора* | *Радкі з верша* | *Тэма / Ідэя* |
| 1 страфа(уступ) | Простае шчасце людское,Так як і наша з табою, | Кожны чалавек мае права быць шчаслівым |
| 2 страфа | Пэўна, складаецца з солі,З хлеба, сабранага ў полі | У кожнага чалавека павінна быць усяго ў дастатку |
| 3 страфа | З поту, з дарожнага пылу,З роднага небасхілу, | Кожны чалавек павінен сумленна працаваць на сваёй роднай зямлі і радавацца мірнаму небу над галавой |
| 4 страфа | З дружбы, мацнейшай ад смерці,З песні… І так мне здаецца: | Кожны чалавек павінен жыць у згодзе з іншымі і мець маральнае задавальненне ад жыцця |
| 5 страфа(заключэнне) | Каб з чаго іншага скласці,Дык ці было б яно шчасцем? | Шчасце вельмі шматграннае паняцце, і кожны ўкладвае ў яго свой сэнс |

* Сапраўды, без усяго гэтага шчасце немагчыма. Як вы думаеце, чаму пасля слоў “З песні…” стаіць шматкроп’е? З чаго яшчэ, на вашу думку, складаецца “простае шчасце людское”? Дапоўніце, калі ласка, кластар уласнымі прыкладамі. (*Групы дапаўняюць, агучваюць зробленае).*

**5. Фізкультхвілінка**

Я адчуваю сябе шчаслівым, калі цярушыць дождж. Дробны летні дождж. Уявіце, што на вашых тварах прыемныя дажджавыя кроплі. Сатрыце іх далонямі некалькі разоў.

Яшчэ большае шчасце я адчуваю, калі свеціць ласкавае летняе сонца. Уявіце, што яно прыемна свеціць вам у твар. Прыемнае цяпло разліваецца па целе. Падыміце рукі, пацягніцеся да сонца.

**6. Групавая праца. Параўнанне верша Максіма Танка з іншымі літаратурнымі творамі і крылатымі словамі.**

 Праблема “простага шчасця людскога”, узнятая Максімам Танкам, хвалявала і хвалюе кожнага чалавека на зямлі, дзе б ён ні жыў. Прапанаваныя вашай увазе цытаты з вершаў і афарызмы вядомых людзей блізкія да нашай размовы. Але ўсё ж паспрабуйце вырашыць, якая з гэтых цытат і які афарызм па сваёй ідэі, сутнасці найбольш сугучныя з вершам М.Танка. Абгрунтуйце свой выбар.

***Цытаты з вершаў*** (*для 1-й групы)*

1) Каб шчасце адчуваць штодня,

Патрэбна толькі дабрыня.

 (Анатоль Балуценка)

2) Шчасце – усыпаны зоркамі шлях,

Разуменне ў каханых вачах.

Прахалода расы на світанку

І матуліна калыханка.

 (Ж.Кур’ян)

3) Якое шчасце –

Жыць на белым свеце,

Піць водар траў і цішыню бароў,

Твар падстаўляць пад чабаровы вецер

І мець сям’ю, работу і сяброў.

 (Г.Бураўкін)

4) Анічога такога далёкага

Чалавеку для шчасця не трэба.

Дастаткова мне сонца высокага

І кавалачка сіняга неба.

 (П.Шакола)

5) А жыццё – гэта светлая тайна,

Бо жывём на зямлі толькі раз.

І красуецца яркая мальва

Для мяне, для цябе, для ўсіх нас.

 (Г.Зінкевіч)

***Афарызмы знакамітых людзей****(для 2-й групы):*

1) Не багацце робіць чалавека шчаслівым, а шчасце робіць чалавека багатым. (Дж.Закарын).

2) Самы шчаслівы чалавек той, хто дорыць шчасце найбольшай колькасці людзей. (Д.Дзідро)

3) Хто вясёлы, той шчаслівы, а хто шчаслівы – той добры чалавек. (В.Бялінскі)

4) Памятайце, што шчасце не залежыць ад таго, хто вы і што вы маеце; яно залежыць выключна ад таго, што вы думаеце. (Д.Карнегі)

5) Цешыцца шчасцем – найвялікшая даброта, мець магчымасць даваць яго іншым – яшчэ большая. (Ф.Бэкан)

6) Шчасце людзей заключаецца ў тым, каб любіць справу, якую яны павінны рабіць (К.Гельвецый)

**7. Падвядзенне вынікаў.**

Паслухайце прытчу.

 Бог зляпіў чалавека з гліны, і застаўся ў яго руках невялікі камяк.

* Што яшчэ зляпіць табе? – спытаў Бог.
* Зляпі мне шчасце, - папрасіў чалавек.

Нічога не адказаў Бог, толькі моўчкі паклаў чалавеку ў далонь лішні камяк гліны.

Як вы лічыце, што азначае маўчанне Бога?

 Завяршаецца наш урок-роздум над пытаннем “Што такое шчасце?” Шчыра дзякую вам за добрую працу. (*Выстаўленне і каментарый адзнак).*

Аднак мне хацелася б, каб вынікам гэтага ўрока сталі не толькі добрыя адзнакі, а яшчэ застаўся след у душы кожнага з вас, каб у сэрцы запаліўся агеньчык шчасця, які будзе асвятляць і саграваць ваш жыццёвы шлях.

 Перад вамі – тры шляхі, тры жыццёвыя лёсы. На кожным з іх сваё шчасце.

 Па першай дарозе ідзе той, хто лічыць за шчасце любоў да сябе, славу, багацце, уладу, неабмежаваную свабоду.

 Па другой дарозе крочыць той, хто ўвогуле не верыць у шчасце, лічыць яго выдумкай.

 Трэцюю дарогу выбіраюць тыя, хто пад шчасцем разумее служэнне людзям і радзіме, магчымасць мець добрую сям’ю, верных сяброў, каханне, здароўе, магчымасць займацца любімай справай.

 Якую дарогу выбраць – няхай вырашыць кожны з вас самастойна і асветліць яе маленькім агеньчыкам шчасця. Засланяйце гэты агеньчык ад жыццёвых сцюжаў і нягод і памятайце: ”Чалавек - сам каваль свайго шчасця”.

**8. Дамашняе заданне.**

С. 116, пытанні (абавязкова). Падабраць 5 прыказак пра дружбу (па жаданні)